การไฟฟ้านครหลวง ย้ำผู้ใช้ไฟทั่วประเทศได้รับสิทธิ์ส่วนลดค่าไฟทั้ง 2 มาตรการจากมติ ครม. นาน 3 เดือน เร่งคำนวนตามสิทธิ์ คืนเงินให้โดยหักรอบบิลเดือนถัดไป
การไฟฟ้านครหลวง ย้ำผู้ใช้ไฟทั่วประเทศได้รับสิทธิ์ส่วนลดค่าไฟทั้ง 2 มาตรการจากมติ ครม. นาน 3 เดือน เร่งคำนวนตามสิทธิ์ คืนเงินให้โดยหักรอบบิลเดือนถัดไป นายจาตุรงค์ สุริยาศศิน ผู้ช่วยผู้ว่าการการไฟฟ้านครหลวง (MEA) กล่าวว่า จากมติคณะรัฐมนตรีเมื่อวันที่ 21 เมษายน 2563 ให้มีมาตรการลดค่าไฟฟ้าแก่ผู้ใช้ไฟเป็นเวลา 3 เดือน ช่วงเดือนมีนาคม เมษายน และพฤษภาคม โดยผู้มีสิทธิ์ตามมาตรการแบ่งเป็น 2 กลุ่ม คือ กลุ่มผู้ใช้ไฟขนาดเครื่องวัด 5(15 แอมป์) และใช้ไฟไม่เกิน 150 หน่วย จะได้ใช้ไฟฟรี กลุ่มที่ 2 ได้แก่ ผู้ใช้ไฟอยู่อาศัย ประเภท 1.2 และ 1.3 คือผู้ใช้ไฟขนาดเครื่องวัด 5(15 แอมป์) ขึ้นไป ที่มีการใช้ไฟเกิน 150 หน่วย ส่วนประเภท 1.3 คือผู้ที่ใช้อัตราค่าไฟประเภท ตามช่วงเวลาของวัน กลางวันกลางคืนราคาค่าไฟไม่เท่ากัน ทั้ง 2 ประเภทนี้ หากใช้ไฟไม่เกิน 800 หน่วยต่อเดือน ให้จ่ายค่าไฟเท่ากับค่าไฟในเดือนกุมภาพันธ์ 2563 แต่หากใช้ตั้งแต่ 801 หน่วยถึง 3,000 หน่วยต่อเดือน ให้จ่ายค่าไฟเท่าค่าไฟในเดือนกุมภาพันธ์ 2563 บวกกับจำนวนหน่วยที่เกินจากเดือนกุมภาพันธ์ 2563 ในอัตรา 50% ส่วนผู้ใช้ไฟมากกว่า 3,000 หน่วยขึ้นไป คิดค่าไฟวิธีเดียวกันแต่หน่วยที่เกินจะคิดในอัตรา 70% นอกจากนี้ ยังได้รับส่วนลดค่าไฟฟ้าอีก 3% เป็นเวลา 3 เดือน จากมติเดิมที่คณะรัฐมนตรีเคยมีมติไปแล้วด้วย ซึ่งผู้ใช้ไฟฟ้าทุกจังหวัดทั่วประเทศจะได้รับสิทธิ์จากทั้ง 2 มาตรการนี้เหมือนกันส่วนกรณีมีผู้ใช้ไฟตั้งข้อสงสัยว่าช่วงที่ผ่านมาค่าไฟเพิ่มสูงขึ้นผิดปกตินั้น นายจาตุรงค์ สุริยาศศิน กล่าวว่า เกิดจากหลายปัจจัย โดยหลักๆ คืออุณหภูมิที่สูงขึ้น ประกอบกับภาครัฐมีนโยบายเว้นระยะห่าง ทำให้ประชาชนใช้เวลาอยู่บ้านมากขึ้น อย่างไรก็ตาม MEA ยืนยันดำเนินการทุกขั้นตอนอย่างโปร่งใส หากประชาชนมีข้อสงสัย สามารถโทรสอบถามได้ที่ MEA Call Center 1130